RÅDETS RESOLUTION

af 2. december 1999

om udvikling af en sammenhængende europæisk rumstrategi

(1999/C 375/01)

RÅDET FOR DEN EUROPÆISKE UNION,

SOM MINDER OM Rådets resolution af 22. juni 1998 om styrkelse af synergien mellem Den Europæiske Rumorganisation og Det Europæiske Fællesskab(1), der samtidig blev vedtaget af Rådet for Den Europæiske Rumorganisation (ESA), og SOM NOTERER SIG den resolution om udformningen af Europas fremtid på rumområdet, der blev vedtaget af ESA-Rådet den 11. maj 1999, og hvori der kræves en fuldt udviklet strategi inden udgangen af år 2000,

SOM TAGER Kommissionens arbejdsdokument "På vej mod sammenhængende europæiske principper for rummet" I BETRAGTNING, der indeholder en analyse af behovet for at drøfte den europæiske indsats i rummet og undersøge Europas mål på længere sigt,

SOM TAGER I BETRAGTNING, at ESA spiller en central rolle i den fælles europæiske indsats for at udvikle aktiviteter i rummet,

SOM TAGER I BETRAGTNING, at der foregår et positivt samarbejde mellem Fællesskabet og ESA, og at der er aktiviteter i gang med hensyn til europæisk deltagelse i en ny generation af satellitnavigationstjenester (Galileo),

SOM UNDERSTREGER, at det er nødvendigt gennem en samlet rumstrategi at tage udfordringerne på telekommunikations-, transport- og miljøområdet op, SOM OGSÅ TAGER I BETRAGTNING, at rumteknologi har stor betydning i forbindelse med sikkerhedsspørgsmål, og SOM TAGER HENSYN TIL omstruktureringen af den europæiske rumindustri,

(1) SER MED TILFREDSHED på Kommissionens analyse med hensyn til nødvendigheden af at gøre en indsats, hvis Europa ønsker at bevare og yderligere styrke sin kapacitet på rumområdet, der er opbygget i løbet af de seneste årtier, og fortsat vil spille en væsentlig rolle i forbindelse med informationssamfundets kommercielle og strategiske udfordringer med støtte af satellitinfrastrukturer;

(2) ER ENIGT OM, at den industrielle, videnskabelige og teknologiske kapacitet til at tage disse udfordringer op forudsætter et langsigtet engagement og investeringer på alle områder, herunder rumforskning, deltagelse i internationale programmer samt opretholdelse af konkurrencedygtige opsendelsestjenesteydelser;

(3) SER MED TILFREDSHED på det øgede samarbejde mellem Det Europæiske Fællesskab og ESA og TILSLUTTER SIG, at Kommissionen har til hensigt sammen med ESA at gennemføre foranstaltninger med henblik på at forbedre synergien og at undersøge yderligere konkrete foranstaltninger, således at den europæiske rumindsats også kan drage nytte af EU-aktiviteter på andre områder;

(4) ANMODER Kommissionen om som et fælles samarbejdsprojekt med ESA at udarbejde et omfattende dokument om en europæisk rumstrategi, idet der anvendes én fælles konsultationsramme over for alle berørte parter;

(5) OPFORDRER alle medlemsstater til fuld deltagelse i den konsultative proces i Det Rådgivende Udvalg vedrørende Rummet, hvor Kommissionen og ESA giver regelmæssig orientering om de fremskridt, der gøres, samt mulighed for diskussion;

(6) ANMODER Kommissionen om at aflægge rapport til den kommende samling i Rådet (forskning) om de fremskridt, der sker i denne proces, og inden slutningen af år 2000 at forelægge en europæisk rumstrategi på grundlag af det fælles ESA-Kommissionsdokument til overvejelse i Rådet.

(1) EFT C 224 af 17.7.1998, s. 1.